b'\n_START_ARTICLE_\nP\xc3\xa9tanque\n_START_PARAGRAPH_\nP\xc3\xa9tanque este un joc cu bile al c\xc4\x83rui scop este de a arunca bilele de metal c\xc3\xa2t mai aproape de o \xc8\x9bint\xc4\x83, o mic\xc4\x83 bil\xc4\x83 de lemn colorat\xc4\x83, numit\xc4\x83 \xc8\x99i "cochonnet" (\xc3\xaen rom\xc3\xa2ne\xc8\x99te "purcica"). Jocul se desf\xc4\x83\xc8\x99oar\xc4\x83 \xc3\xaen mod normal pe o suprafa\xc8\x9b\xc4\x83 plan\xc4\x83 de \xc8\x9b\xc4\x83r\xc3\xa2n\xc4\x83, p\xc4\x83m\xc3\xa2nt uscat acoperit cu praf, dar poate fi jucat \xc8\x99i pe alte suprafe\xc8\x9be cum ar fi iarb\xc4\x83 sau pietri\xc8\x99. Plajele cu nisip nu sunt recomandate pentru acest joc. \xc3\x8en Rom\xc3\xa2nia s-a practicat un joc asem\xc4\x83n\xc4\x83tor \xc3\xaen perioada pre-decembrist\xc4\x83 numit "pere\xc8\x9bica". \xc3\x8en Italia se joac\xc4\x83 "boccia", un joc similar. P\xc3\xa9tanque este \xc3\xaen general asociat cu sudul Fran\xc8\x9bei, cu zona Provence, de unde de altfel provine. Este sportul cel mai popular \xc3\xaen Marsilia. Sportul este jucat, \xc3\xaen forma sa cea mai obi\xc8\x99nuit\xc4\x83 de aproximativ 17 milioane de oameni. Sunt peste 480.000 de juc\xc4\x83tori afilia\xc8\x9bi la Federa\xc8\x9bia Francez\xc4\x83 de P\xc3\xa9tanque (F\xc3\xa9d\xc3\xa9ration Fran\xc3\xa7aise de P\xc3\xa9tanque et Jeu Proven\xc3\xa7al - FFPJP). FFPJP este a 4-a federa\xc8\x9bie sportiv\xc4\x83 ca m\xc4\x83rime din Fran\xc8\x9ba._NEWLINE_\xc3\x8encep\xc3\xa2nd din septembrie 2006 a luat fiin\xc8\x9b\xc4\x83 \xc8\x99i Asocia\xc8\x9bia P\xc3\xa9tanque Rom\xc3\xa2nia, creat\xc4\x83 cu scopul de a promova acest joc \xc3\xaen Rom\xc3\xa2nia.\n_START_SECTION_\nScurt istoric al jocului P\xc3\xa9tanque\n_START_PARAGRAPH_\nOriginea jocului de bile urc\xc4\x83 \xc3\xaen antichitate. Grecii le utilizau \xc3\xaen gimnaziile lor ca exerci\xc8\x9biu de for\xc8\x9b\xc4\x83. Romanii \xc3\xaens\xc4\x83 au f\xc4\x83cut un joc de adres\xc4\x83 \xc8\x99i l-au introdus \xc3\xaen Fran\xc8\x9ba c\xc3\xa2nd au cucerit Galia. Spre sf\xc3\xa2r\xc8\x99itul celui de-al XIX-lea secol, jocul a revenit la mod\xc4\x83 \xc3\xaen Provence cu bile \xc3\xaen\xc8\x9besate de cuie._NEWLINE_Denumirea "p\xc3\xa9tanque" s-a n\xc4\x83scut \xc3\xaen cursul unei partide disputate \xc3\xaen localitatea La Ciotat (80km de Marsilia). Ped tanca a devenit p\xc3\xa9tanque (picioare al\xc4\x83turate). O alt\xc4\x83 legend\xc4\x83 poveste\xc8\x99te c\xc4\x83 pentru a permite unui vechi prieten s\xc4\x83 joace f\xc4\x83r\xc4\x83 s\xc4\x83 se deplaseze, foarte bun juc\xc4\x83tor \xc3\xaens\xc4\x83 afectat de reumatism, un anume Ernest Pitiot a imaginat lansarea pied tanqu\xc3\xa9 \xc3\xaentr-un cerc desenat la sol._NEWLINE_\xc3\x8encep\xc3\xa2nd cu 1930, un mecanic Jean Blanc de St. Bonnet-le-Ch\xc3\xa2teau a avut ideea de a \xc3\xaenlocui bilele de lemn cu bile metalice \xc8\x99i abia \xc3\xaen anul 1955 un fabricant de \xc3\xaencuietori local, Fr\xc3\xa9derique Bayet \xc8\x99i prietenul s\xc4\x83u Antoine Dupuy, au creat primele bile \xc3\xaen o\xc8\x9bel sub numele OBUT, acesta marc\xc4\x83 fiind cea mai cunoscut\xc4\x83._NEWLINE_Sportul P\xc3\xa9tanque, mai int\xc3\xa2i cantonat \xc3\xaen regiunea de sud a Fran\xc8\x9bei, va c\xc3\xa2\xc8\x99tiga datorit\xc4\x83 exploziei turismului regiunile din Nord, apoi progresiv Europa \xc8\x99i toate \xc8\x9b\xc4\x83rile lumii._NEWLINE_P\xc3\xa9tanque se distinge de "jocul provincial" prin lungimea de joc (\xc3\xaentre 6 \xc8\x99i 12m pentru unul, \xc3\xaentre 15 \xc8\x99i 21m pentru cel\xc4\x83lalt. \xc3\x8en stilul "A la Lyonnaise", juc\xc4\x83torii trebuie s\xc4\x83 alerge \xc3\xaen momentul arunc\xc4\x83rii bilei.'